...Aa ki vaabasta hai us husn ki yaadeN tujhse  jisne is dil ko pariiKhaana banaa rakhaa thaa  jiski ulfat meN bhula rakhii thii duniaa hamne  dahar ko dahar ka afsaana banaa rakhaa thaa    aashnaa haiN tere qadmoN se voh raheN  jin par  uskii madhosh javaani ne inaayat kii hai  karvaaN guzre haiN jinse isii raanaaii ke  jiskii in aankhoN ne be-suud ibaadat kii hai    tujh se khelii haiN voh mahbuub havaayeN jin meN  uske malbuus kii afsurda mahak baaqii hai  tujh pe bhii barsaa hai us baam se mehtaab ka nuur  jis meN biitii huii raatoN ki kasak baaqii hai    tuune dekhii hai voh peshaani, voh rukhsaar, voh hont  zindgi jinke tasavvur meN luTaa di  hamne  tujh pe uThi haiN voh khoii khoii saahir aankheN  tujh ko maaluum hai kyoN umr ganvaa dii hamne    ham pe mushtarak haiN ehsaan Gham-e-ulfat ke  itne ehsaan ki ginvaauuN to ginvaa na sakuuN  hamne is ishq meN kya khoyaa hai kyaa siikhaa hai  juz tere aur ko samjhaauN to samjhaa na sakuN